
E L Ő T E R J E S Z T É S

Sülysáp Város Önkormányzata Képviselő-testületének

2018. január 25-én tartandó munkaterv szerinti ülésére

9. napirendhez

Tárgy:
„Határtalanul” programban részt vevő rászoruló diákok támogatása
Tisztelt Képviselő-testület!

A Sülysápi Móra Ferenc Általános Iskola pályázatot nyújtott be a „Határtalanul” programra, mely pályázatuk támogatásban részesült, így a hetedikes diákok 2018 tavaszán Erdélybe utaznak, és meglátogatják annak nevezetességeit. A program 5 napos és 100 %-os finanszírozású. 
A program szervezői ugyanakkor arra gondoltak, hogy a diákokat – a Sülysáp testvértelepülésével, Városfalvával fennálló kapcsolatot elmélyítendő – az 5 napos programon túl egy hatodik napon Városfalvára is elvinnék, valamint meglátogatnák az ezeréves határt is. Ennek a plusz napnak az egy főre vetített költsége mintegy 15 ezer Ft. A diákok között azonban vannak olyanok, akiknek nehézséget okoz még ennek az összegnek a kifizetése is, ezért Hidvégi Melinda igazgató asszony azzal a kéréssel fordult önkormányzatunkhoz, hogy segítsük hozzá a gyerekeket, hogy anyagi okokból lehetőség szerint senkinek ne kelljen lemaradnia erről szép és tartalmas programról.

Fentiek alapján javaslom, hogy a programban résztvevő hetedik osztályos diákok közül mindazok számára, akik nehéz anyagi körülmények között élnek és rendszeres gyermekvédelmi kedvezményre jogosultak, 100 %-ban támogassuk a pályázaton felüli utazási költségeit!

Kérem az előterjesztés szíves megtárgyalását, a határozati javaslat elfogadását.

…/2018. (I. 25.) ÖKT határozati javaslat

Sülysáp Város Önkormányzatának Képviselő-testülete 
1./ a pályázati támogatáson felüli utazási költségek biztosítására támogatást nyújt azon rendszeres gyermekvédelmi kedvezményre jogosult, rászoruló diákok számára, akik részt vesznek a Sülysápi Móra Ferenc Általános Iskola által a „Határtalanul” program keretében szervezett erdélyi körutazáson, 
2./ a legfeljebb 15.000 Ft/fő összegű támogatást a 2018. évi költségvetés szociális keretének terhére biztosítja.
Határidő: azonnal
Felelős: polgármester
Sülysáp, 2018. január 18.

